UREDBA KOMISIJE (EU) 2022/78

оd 19. siječnja 2022.

o izmjeni priloga II. i III. Uredbi (EZ) br. 396/2005 Europskog parlamenta i Vijeća u pogledu maksimalnih razina ostataka za dazomet, heksitiazoks, metam i metilizotiocijanat u ili na određenim proizvodima

(Tekst značajan za EGP)

EUROPSKA KOMISIJA,

uzimajući u obzir Ugovor o funkcioniranju Europske unije,

uzimajući u obzir Uredbu (EZ) br. 396/2005 Europskog parlamenta i Vijeća od 23. veljače 2005. o maksimalnim razinama ostataka pesticida u ili na hrani i hrani za životinje biljnog i životinjskog podrijetla i o izmjeni Direktive Vijeća 91/414/EEZ (1), a posebno njezin članak 14. stavak 1. točku (a) i članak 49. stavak 2.,

budući da:

(1) Maksimalne razine ostataka (MRO) za dazomet, heksitiazoks i metam utvrđene su u dijelu A Priloga III. Uredbi (EZ) br. 396/2005.

(2) Europska agencija za sigurnost hrane („Agencija”) dostavila je za dazomet i metam obrazložena mišljenja o postojećim MRO-ima u skladu s člankom 12. stavkom 1. Uredbe (EZ) br. 396/2005 (2). Predložila je revidiranu zajedničku definiciju ostatka na temelju metilizotiocijanata, glavnog metabolita za dazomet i metam. Definiciju ostatka trebalo bi stoga na odgovarajući način izmijeniti. Agencija je preporučila da se snize MRO-i za grejp, naranču, limun, limetu, mandarinu, jabuku, krušku, dunju, mušmulu, nešpulu/japansku mušmulu, marelicu, trešnju (slatku), breskvu, šljivu, stolno i vinsko grožđe, kupine, ostružnice, maline (crvene i žute), borovnice, brusnice, ribize (bijele, crne i crvene), ogrozd (crveni, zeleni i žuti), šipak, dud (bijeli i crni), azarolu/mediteransku mušmulu/mušmulasti glog, bobice bazge, smokvu, stolnu maslinu, kumkvat, kaki/japansku jabuku, kivi (crveni, zeleni i žuti), indijsku smokvu/plod kaktusa, avokado, mango i nar/šipak. Za ostale proizvode preporučila je da se povise ili zadrže postojeći MRO-i. MRO-e za te proizvode trebalo bi utvrditi u Prilogu II. Uredbi (EZ) br. 396/2005 na razini koju odredi Agencija. Agencija je zaključila da u pogledu MRO-â za jagode, ciklu, mrkvu, celer korjenaš, hren, čičoku, pastrnjak, korijen peršina, rotkve, turovac/bijeli korijen, stočnu korabu, repu, rajčicu, papriku, patlidžan, bamiju, krastavac, mali krastavac za kiseljenje, tikvice, dinju, bundevu, lubenicu, pekinški kupus, kelj, matovilac, salatu, širokolisnu endiviju, vrtnu grbicu te ostale klice i izdanke, baricu, rikolu, crvenu gorušicu, kulture s mladim listovima (uključujući vrste roda Brassica), špinat, tušt, blitvu, biljne infuzije iz korijena i hmelj određene informacije nisu dostupne i da je potrebno da upravitelji rizikom izvrše daljnje razmatranje. Budući da nema rizika za potrošače, i MRO-e za te proizvode trebalo bi utvrditi u Prilogu II. Uredbi (EZ) br. 396/2005 na razini koju odredi Agencija. Ti će se MRO-i preispitati, a pri preispitivanju će se u obzir uzeti informacije koje budu dostupne unutar dvije godine od objave ove Uredbe.

(3) Agencija je za heksitiazoks dostavila obrazloženo mišljenje o postojećim MRO-ima u skladu s člankom 12. stavkom 1. Uredbe (EZ) br. 396/2005 (3). Predložila je da se izmijeni definicija ostatka. Definiciju ostatka trebalo bi stoga na odgovarajući način izmijeniti. Agencija je preporučila da se snize MRO-i za grejp, naranču, limun, mandarinu, bademe, brazilske orahe, indijske oraščiće, kestene, kokosove orahe, lješnjake, makadamije/australske oraščiće, pekan orahe, pinjole, pistacije, orahe, jabuku, krušku, dunju, mušmulu, nešpulu/japansku mušmulu, breskvu, kupine, ostružnice, maline (crvene i žute), borovnice, brusnice, ribize (bijele, crne i crvene), ogrozd (crveni, zeleni i žuti), šipak, dud (bijeli i crni), azarolu/mediteransku mušmulu/mušmulasti glog, bobice bazge, rajčicu, papriku, patlidžan, krastavac, mali krastavac za kiseljenje, tikvice, dinju, bundevu, lubenicu, kukuruz i hmelj. Za ostale proizvode preporučila je da se povise ili zadrže postojeći MRO-i. MRO-e za te proizvode trebalo bi utvrditi u Prilogu II. Uredbi (EZ) br. 396/2005 na razini koju odredi Agencija. Agencija je nadalje zaključila da u pogledu MRO-â za marelicu, trešnju (slatku), šljivu, soju te proizvode životinjskog podrijetla određene informacije nisu dostupne i da je potrebno da upravitelji rizikom izvrše daljnje razmatranje. Budući da nema rizika za potrošače, MRO-e za te proizvode trebalo bi utvrditi u Prilogu II. Uredbi (EZ) br. 396/2005 na razini koju odredi Agencija. Ti će se MRO-i preispitati, a pri preispitivanju će se u obzir uzeti informacije koje budu dostupne unutar dvije godine od objave ove Uredbe.

(4) U obrazloženim mišljenjima Agencije uzete su u obzir postojeće maksimalne razine ostataka iz Codexa (CXL). Za utvrđivanje MRO-a razmotreni su CXL-i koji su sigurni za potrošače u Uniji.

(5) Za proizvode za koje nije odobrena uporaba predmetnog sredstva za zaštitu bilja i za koje ne postoje uvozne tolerance ili CXL-i MRO-e bi trebalo utvrditi na posebnoj granici određivanja ili bi se trebala primjenjivati zadana vrijednost MRO-a utvrđena člankom 18. stavkom 1. točkom (b) Uredbe (EZ) br. 396/2005.

(6) Komisija je zatražila mišljenje referentnih laboratorija Europske unije za ostatke pesticida u vezi s potrebom prilagođavanja određenih granica određivanja. Za nekoliko tvari ti su laboratoriji zaključili da je zahvaljujući tehnološkom razvoju za određene proizvode potrebno utvrditi posebne granice određivanja.

(7) Na temelju obrazloženih mišljenja Agencije i uzimajući u obzir čimbenike relevantne za pitanje koje se razmatra potrebne izmjene MRO-â ispunjavaju uvjete iz članka 14. stavka 2. Uredbe (EZ) br. 396/2005.

(8) Preko Svjetske trgovinske organizacije od trgovinskih partnera Unije zatraženo je mišljenje o novim MRO-ima te su njihove napomene uzete u obzir.

(9) Uredbu (EZ) br. 396/2005 trebalo bi stoga na odgovarajući način izmijeniti.

(10) Kako bi se omogućilo uobičajeno stavljanje na tržište, prerada i potrošnja proizvoda, ovom Uredbom trebalo bi utvrditi prijelazne odredbe za proizvode koji su proizvedeni prije izmjene MRO-â i za koje postoje informacije koje pokazuju da je zadržana visoka razina zaštite potrošača.

(11) Državama članicama, trećim zemljama i subjektima u poslovanju s hranom trebalo bi ostaviti razuman rok prije početka primjene izmijenjenih MRO-â kako bi se mogli pripremiti za ispunjavanje novih uvjeta koji proizlaze iz izmjene MRO-â

(12) Mjere predviđene u ovoj Uredbi u skladu su s mišljenjem Stalnog odbora za bilje, životinje, hranu i hranu za životinje,

DONIJELA JE OVU UREDBU:

Članak 1. Prilozi II. i III. Uredbi (EZ) br. 396/2005 mijenjaju se u skladu s Prilogom ovoj Uredbi.

Članak 2. Uredba (EZ) br. 396/2005 kako je glasila prije nego što je izmijenjena ovom Uredbom nastavlja se primjenjivati na proizvode koji su proizvedeni u Uniji ili uvezeni u Uniju prije 9. kolovoza 2022..

Članak 3. Ova Uredba stupa na snagu dvadesetog dana od dana objave u Službenom listu Europske unije. Primjenjuje se od 9. kolovoza 2022.

Ova je Uredba u cijelosti obvezujuća i izravno se primjenjuje u svim državama članicama. Sastavljeno u Bruxellesu 19. siječnja 2022. Za Komisiju Predsjednica Ursula VON DER LEYEN

(1) SL L 70, 16.3.2005., str. 1.

(2) Europska agencija za sigurnost hrane; Reasoned opinion on the review of the existing maximum residue levels for dazomet according to Article 12 of Regulation (EC) No 396/2005 (Obrazloženo mišljenje o preispitivanju postojećih maksimalnih razina ostataka za dazomet u skladu s člankom 12. Uredbe (EZ) br. 396/2005); EFSA Journal 2019.;17(1):5562; i Reasoned opinion on the review of the existing maximum residue levels for metam according to Article 12 of Regulation (EC) No 396/2005 (Obrazloženo mišljenje o preispitivanju postojećih maksimalnih razina ostataka za metam u skladu s člankom 12. Uredbe (EZ) br. 396/2005); EFSA Journal 2019.;17(1):5561.

(3) Europska agencija za sigurnost hrane; Reasoned opinion on the review of the existing maximum residue levels for hexythiazox according to Article 12 of Regulation (EC) No 396/2005 (Obrazloženo mišljenje o preispitivanju postojećih maksimalnih razina ostataka za heksitiazoks u skladu s člankom 12. Uredbe (EZ) br. 396/2005); EFSA Journal 2019.;17(1):5559.